
Ce înriurire au avut acuzatorii mei asupra voastră, nu 
ştiu, cetăţeni ai Atenei; eu, cel puţin, ascultindu-i, era cît pe ce 
să nu mă mai recunosc, atît de convingătoare erau cuvintele lor; 
totuşi, la drept vorbind, ei n-au spus nimic adevărat. însă dintre 
toate minciunile pe care le-au rostit, m-a uluit cel mai mult 
afirmaţia că trebuie să luaţi bine seama să nu fiţi înşelaţi de 
mine, un vorbitor, zic ei, nemaipomenit. Şi nu le-a fost ruşine că 
vor fi pe loc dovediţi mincinoşi de mine prin fapte, de vreme ce 
nu arăt a fi cîtuşi de puţin un vorbitor grozav, iar aceasta mi s-a 
părut cea mai mare neruşinare a lor, dacă nu cumva prin “a fi 
un vorbitor grozav" ei înţeleg “a spune adevărul"; căci dacă 
asta vor să spună, aş putea consimţi că sînt şi eu orator, dar 
altfel decît ei. Aşadar, după cum ziceam, în vorbele lor a fost 
foarte puţin adevăr sau chiar deloc; în schimb, de la mine veţi 
auzi adevărul întreg. Vă jur însă pe Zeus, cetăţeni ai Atenei, că 
nu veţi auzi vorbe înfrumuseţate şi împodobite cu întorsături 
meşteşugite şi cuvinte alese, ca ale acestora, ci voi folosi 
cuvintele care se întîmplă să-mi vină în minte, încredinţat fiind 
de adevărul spuselor mele; şi nimeni dintre voi să nu se aştepte 
la altceva. Bine mi-ar sta, judecători, la anii mei, să vin în faţa 
voastră cu vorbe ticluite, ca un tinerel. Dimpotrivă, tocmai asta 
vă rog, atenieni, şi vă rog cu tot dinadinsul : dacă mă veţi auzi 
apărindu-mă cu aceleaşi cuvinte pe care obişnuiesc să le spun şi 
în agora, printre tarabele zarafilor, unde m-au auzit mulţi dintre 
voi, şi în alte părţi, să nu vă mirati şi să nu faceţi zarvă. Căci aşa 
stau lucrurile : pentru prima oară am venit la judecată acum, la 
şaptezeci de ani; sînt cu totul străin de vorbirea de aici. După 
cum, dacă s-ar întîmpla să fiu cu adevărat un străin, m-aţi ierta 
că vorbesc în graiul şi cu deprinderile în care am fost crescut, 
aşa vă cer şi acum lucrul acesta, cred eu pe bună dreptate : să 
nu vă uitaţi la felul meu de a vorbi, mai bun sau mai rău, cum o 
fi, ci să luaţi seama cu grijă dacă spun lucruri drepte sau nu; 
căci aceasta e sarcina judecătorului ; iar a celui care vorbeşte — 
să spună adevărul. 

Intîi de toate se cuvine, atenieni, să mă apăr de primele 
învinuiri mincinoase şi de primii mei acuzatori; apoi de acuzaţiile 
şi de acuzatorii mei din urmă. Căci mulţi sînt cei care m-au 


învinuit în faţa voastră, şi încă de mulţi ani, fără să spună nimic 
adevărat; de ei mă tem eu mai degrabă decît de Anytos şi de ai 
lui, cu toate că şi aceştia sînt de temut. Dar mai de temut sînt, 
judecători, aceia care, asumîndu-şi rolul de a vă educa, pe cei 
mai mulţi dintre voi, încă de pe cînd eraţi copii, încercau să vă 
convingă aducîndu-mi vini neadevărate : că ar exista un 
oarecare Socrate, om iscusit, care cugetă la cele din cer şi 
cercetează toate cite se află sub pămînt şi face să învingă 
judecata strimbă. De vreme ce mi-au răspîndit o asemenea 
faimă, atenieni, aceştia sînt acuzatorii de care trebuie să mă 
tem ; într-adevăr, cine-i ascultă îşi închipuie că oamenii care 
cercetează astfel de lucruri nu cred nici în zei. 

De altfel, aceşti acuzatori sînt mulţi şi mă învinuiesc de multă 
vreme, vorbind cu voi încă de la virsta la care eraţi cît se poate 
de încrezători, unii dintre voi fiind copii încă şi adolescenţi; iar ei 
mă acuzau în lipsă, fără să mă apere cineva. Dar ce este cu 
totul fără noimă, e că nici măcar numele lor nu le ştiu şi nu le 
pot spune, în afară poate de al unui oarecare autor de comedii. 

Toţi cei care, din pismă şi prin clevetire, s-au străduit să 
vă convingă, ca şi cei care, după ce s-au lăsat convinşi, i-au 
convins la rîndul lor pe alţii, toţi aceştia mă pun în grea 
încurcătură ; pentru că nu poţi aduce pe nici unul dintre ei aici, 
la judecată, nici nu poţi dovedi că n-au dreptate, ci, pur şi 
simplu, trebuie să te aperi luptînd cu nişte umbre şi să acuzi fără 
să-ţi răspundă nimeni. V-aţi dat aşadar seama şi voi, din cîte vă 
spun, că acuzatorii mei sînt de două feluri : unii m-au acuzat de 
curînd, ceilalţi de mult, cei despre care tocmai vorbesc. Şi aţi 
înţeles că trebuie să mă apăr întîi de învinuirile lor, pentru că pe 
ei i-aţi auzit întîi învinuindu-mă, şi i-aţi auzit mult mai multă 
vreme decit pe ceilalţi, de mai tirziu. 

Bine. Trebuie deci să mă apăr, atenieni, şi să încerc, într- 
un timp atit de scurt, să nimicesc calomnia înstăpînită de mult în 
minţile voastre. Dacă asta ar fi mai bine şi pentru voi şi pentru 
mine, aş vrea de bună seamă să reuşesc şi să ajung la un 
rezultat apărîndu-mă ; dar cred că e greu şi-mi dau foarte bine 
seama cît de greu. Totuşi, întîmple-se cum! o vrea Zeul, noi 
sîntem datori să dăm ascultare legii şi să ne apărăm. 

Aşadar, să vedem din nou, de la început, care e învinuirea 
din care s-a născut această ponegrire a mea şi pe care s-a 
sprijinit Meletos cînd m-a dat în judecată. Bine. Ce-au spus, 


calomniindu-mă, calomniatorii mei? Trebuie să le citim vorbele 
ca pe ale unui act de acuzare : „Socrate este vinovat, el 
iscodeşte peste măsură cele de sub pămînt şi cele din cer, face 
să învingă judecata strimbă şi îi învaţă şi pe alţii aceste lucruri." 
Cam acestea ar fi ; aţi putut vedea şi voi în comedia lui Aristofan 
un Socrate purtat pe scenă încoace şi încolo, spunînd că merge 
prin văzduh şi înşirînd tot felul de vorbe goale despre lucruri la 
care eu nu mă pricep nici mult, nici puţin. Şi eu nu vorbesc cu 
dispreţ despre o astfel de ştiinţă, admiţind că într-adevăr există 
cineva care se pricepe la toate acestea, să nu fiu cumva acuzat 
de Meletos şi de aşa ceva ; însă, în ceea ce mă priveşte, eun- 
am nimic comun cu ele, atenieni. Vă iau ca martori pe aproape 
toţi şi vă rog să vă informaţi şi să vă lămuriţi unii pe alţii, toţi cîți 
m-aţi auzit vreodată stînd de vorbă ; sînt printre voi mulţi dintre 
aceştia. Spuneţi-vă unii altora dacă vreunul dintre voi m-a auzit 
vreodată vorbind, mult sau puţin, despre aşa ceva : şi de aici vă 
veţi da seama că şi celelalte lucruri pe care lumea le spune 
despre mine au acelaşi temei. 

Nu numai că, hotărît lucru, nimic dintre acestea nu e 
adevărat, dar nu e adevărat nici ce veţi fi auzit pe cîte unul 
spunînd, că-mi fac o îndeletnicire din a-i învăţa pe alţii şi că le 
cer plată pentru asta. Cu toate că mi se pare frumos să fie 
cineva în stare să-i instruiască pe oameni. 

cum fac Gorgias din Leontinoi şi Prodicos din Ceos şi Hippias 
din Elis. într-adevăr, fiecare din aceştia este în stare, atenieni, 
ca, în orice oraş s-ar duce, să atragă pe lîngă sine pe tinerii care 
altminteri ar putea să-şi ia drept sfătuitori fără plată pe oricare 
din concetăţenii lor; îi conving pe tineri ca, părăsind tovărăşia 
acelora, să vină la ei, dar plătind bani şi purtîndu-le, pe 
deasupra, şi recunoştinţă. Uite, am aflat că este aici la noi încă 
unul din aceşti învăţaţi, un om din Paros. Tocmai mă dusesem la 
Callias al lui Hipponicos, care le-a plătit sofiştilor mai mulţi bani 
decit oricare altul. Şi l-am întrebat (ştiind că are doi fii) 
“Callias, zic, dacă ai fi avut nu doi fii, ci doi mînji sau doi viței, ar 
trebui să le tocmim un supraveghetor care să desăvirşească în 
ei toate însuşirile lor fireşti; ar fi vorba de un om priceput la cai 
sau la muncile cîmpului ; de vreme ce ei sînt însă oameni, ce fel 
de îndrumător ai de gînd să le iei? Cînd e vorba de aceste 
însuşiri, de însuşirile omeneşti şi cetăţeneşti, cine e omul 
priceput? Cred că, avînd feciori, ai chibzuit la asta. Există un 


astfel de om sau nu? 

Cum să nu, spuse el. 

— Cine e, de unde este, si cît cere pentru învăţătura lui? 

Euenos din Paros, Socrate, mi-a răspuns. Cere cinci mine. 

Şi eu l-am fericit pe Euenos dacă are într-adevăr priceperea 
aceasta şi dă învăţătură cu atita cumpătare. Eu, să fiu în stare 
de astfel de lucruri, nu mi-aş mai încăpea în piele de mindru. 
Numai că, cetăţeni ai Atenei, nu sînt în stare. 

S-ar putea însă ca vreunul dintre voi să mă întrebe : “Bine, 
Socrate, dar cu ce te îndeletniceşti tu? Din ce s-au iscat aceste 
clevetiri împotriva ta? Căci, de bună seamă, atita vreme cit nu 
făceai nimic mai mult decit ceilalţi, nu-ţi puteau ieşi asemenea 
faimă şi vorbe, dacă nu făceai nimic altfel decit cei mulţi. Spune- 
ne, deci, despre ce este vorba, ca să nu ne facem o părere 
nechibzuită despre tine." Cred că cel care ar vorbi astfel ar avea 
dreptate, astfel că voi încerca să vă arăt ce anume este ceea ce 
mi-a adus şi răul nume şi învinuirea. Ascultaţi deci. Şi poate că 
unora li se va părea că glumesc ; dar să ştiţi bine că vă voi 
spune deplinul adevăr. în fapt eu m-am ales cu numele acesta, 
atenieni, numai din pricina unui fel de înţelepciune. Ce fel de 
înţelepciune? Una care e, probabil, o înţelepciune omenească. 
Mă tem că este de fapt singura înţelepciune pe care o am ; cei 
despre care vorbeam adineauri or fi poate înţelepţi cu vreo 
înţelepciune mai mult decît omenească. Dacă nu e aşa, nu ştiu 
ce să mai spun, pentru că eu n-o am, iar cine afirmă că o am, 
minte şi vorbeşte spre a mă ponegri. Şi acum, atenieni, să nu 
murmuraţi împotrivă-mi şi să nu vi se pară că spun ceva prea de 
tot ; căci vorbele pe care le voi spune nu sînt ale mele, ci voi 
aduce în faţa voastră un vorbitor mai vrednic de încredere. 
Despre înţelepciunea mea, dacă înţelepciune este, şi despre 
felul ei, vă voi aduce ca martor pe Zeul de la Delfi. îl cunoaşteţi, 
desigur, pe Chairephon ; a fost prietenul meu încă din tinereţe şi 
a fost prieten cu cei mai mulţi dintre voi; a fugit în exilul ştiut 
împreună cu voi şi odată cu voi s-a întors. Şi ştiţi cum era 
Chairephon, cît de aprig în orice se apuca să facă. Astfel o cată, 
mergînd la Delfi, a îndrăznit să întrebe oracolul şi anume — vă 
spun să nu murmuraţi, atenieni —, să-l întrebe dacă este cineva 
mai înţelept decît mine; iar Pitia i-a răspuns că nu e nimeni mai 
înţelept. Despre acestea vă va putea da mărturie fratele său, de 
vreme ce ela murit. 


Să vedeţi pentru ce vă spun acestea : tocmai pentru că am 
de gind să vă arăt de unde s-au născut vorbele rele împotriva 
mea. 

Auzind eu acele lucruri, am început să mă gîndesc 
astfel : „Oare ce spune Zeul şi cu ce tîlc? Eu îmi dau seama că 
nu sînt înţelept nici în mare, nici în mică măsură; atunci la ce se 
poate gîndi cînd spune că eu sînt cel mai înţelept? Pentru că, de 
bună seamă, el nu minte ; doar nu-i e îngăduit." Şi multă vreme 
am fost nedumerit ce vrea să spună ; apoi, greu de tot, m-am 
hotărît să cercetez lucrul cam în felul acesta : m-am dus la unul 
din cei care erau socotiți înţelepţi, pentru ca acolo, mai degrabă 
decit oriunde, să dezmint oracolul şi apoi să-i arăt Zeului 
“Omul acesta e mai înţeleptdecit mine, în timp ce tu ai spus că 
eu aş fi". Cercetîndu-l deci pe acesta — nu-i nevoie să-i spun pe 
nume, era unul dintre oamenii politici —, iscodindu-l eu şi stînd 
de vorbă cu el, uite cam ce impresie am avut, atenieni : mi s-a 
părut că omul meu trece drept înţelept în ochii celor mai mulţi 
oameni şi în primul rînd în ai lui însuşi, dar că nu este. M-am 
apucat apoi să-i arăt că numai îşi închipuie că e înţelept, dar că 
nu este. Din clipa aceea m-au urit şi el şi mulţi dintre cei care 
erau de faţă. 

Plecînd de acolo, cugetam în sinea mea: “într-adevăr, eu sînt 
mai înţelept decit acest om : mă tem că nici unul dintre noi nu 
ştie nimic bun şi frumos, numai că el îşi închipuie că ştie ceva, 
deşi nu ştie; eu însă, de vreme ce nici nu ştiu, nici nu-mi 
închipui. Se pare, deci, că sînt mai înţelept, şi anume tocmai 
prin acest lucru mărunt, prin faptul că, dacă nu ştiu ceva, măcar 
nu-mi închipui că ştiu." Am mers apoi la altul, la unul dintre cei 
care treceau drept şi mai înţelepţi decît primul, şi am ajuns la 
aceeaşi încheiere ; şi de atunci m-au urit şi el şi mulţi alţii. 

După acestea i-am luat pe toţi la rînd, dîndu-mi seama, cu 
mîhnire şi cu teamă, că mă fac urit de ei ; totuşi mi se părea că 
trebuie să aşez cuvintele Zeului mai presus de orice ; dacă 
voiam, deci, să cercetez ce spune oracolul, eram silit să merg la 
toţi cei care păreau a şti ceva. Şi mă jur pe cîine, atenieni, — 
pentru că sînt dator să vă spun adevărul — vă jur că aşa mi s-a 
întîmplat : aproape toţi cei care aveau cel mai bun renume mi s- 
au părut, cercetindu-i eu potrivit spuselor Zeului, că au cele mai 
mari scăderi, pe cînd alţii, care erau socotiți mai neînzestraţi, 
mi-au părut mai în stare de chibzuinţă. lată, sînt dator să vă 


povestesc cum am rătăcit, ca un om supus la grele munci, 
pentru ca oracolul să devină pentru mine ceva de neclintit. 
Aşadar, după oamenii politici m-am dus la poeţi : la autorii 
de tragedii, de ditirambi şi la ceilalţi, pentru ca acolo să mă 
prind eu însumi asupra faptului că sînt mai puţin învăţat decit ei. 
Luînd deci acele opere ale lor care-mi păreau mai îngrijit lucrate, 
îi întrebam ce oare vor să spună prin ele, pentru ca totodată să 
şi învăţ cite ceva de la ei. îmi vine tare greu să vă spun 
adevărul, cetăţeni, totuşi el trebuie spus : într-un cuvînt, 
aproape oricare dintre cei de faţă ar fi putut vorbi mai bine decit 
ei despre lucruri pe care ei înşişi le făcuseră. Mi-am dat seama 
astfel în scurtă vreme şi despre poeţi că nu din înţelepciune fac 
ceea ce fac, ci printr-o înzestrare firească şi sub puterea 
inspiraţiei, întocmai ca profeţii şi tîlcuitorii de oracole ; căci şi 
aceştia spun multe lucruri frumoase, dar de fapt nu ştiu nimic 
«lin ce spun. Am văzut că poeţii sînt şi ei într-o situaţie 
asemănătoare şi totodată mi-am dat seama că, din cauza 
darului lor poetic, îşi închipuie că în general nimeni nu e mai 
înţelept decît ei, ceea ce nu-i adevărat. Şi de acolo am plecat 
deci convins că eu îi întrec în acelaşi fel ca şi pe oamenii politici. 
în sfîrşit, m-am dus pe la meşteşugari; căci îmi dădeam 
seama că, la drept vorbind, eu nu ştiu nimic, iar ei se vor 
dovedi, desigur, că ştiu multe lucruri frumoase. Şi în aceasta nu 
m-am înşelat, ei ştiau într-adevăr lucruri pe care eu nu le ştiam, 
şi prin aceasta erau mai înţelepţi decît mine. însă, cetăţeni ai 
Atenei, mi s-a părut că bunii meşteşugari fac aceeaşi greşeală 
ca poeţii : pentru că îşi îndeplinea bine meşteşugul, fiecare 
credea că este cît se poate de înţelept şi în celelalte privinţe, şi 
anume în cele mai însemnate, şi tocmai această nesocotinţă le 
întuneca înţelepciunea pe care o aveau, încît am ajuns să mă 
întreb, în privinţa oracolului, dacă aş voi mai degrabă să fiu aşa 
cum sînt, nici înţelept cu înţelepciunea lor, nici prost cu prostia 
lor, sau să le am pe amîndouă aşa cum le au ei. Mi-am răspuns, 
deci, mie şi oracolului, că mi-e mai de folos să fiu aşa cum sînt. 
Din această cercetare, cetăţeni ai Atenei, s-au iscat 
împotrivă-mi multe uri, şi încă atît de grele şi de aspre, încît din 
ele s-au născut multe clevetiri şi mi s-a dat numele acesta, de 
înţelept. Căci de fiecare dată cei de faţă îşi închipuiau că eu, în 
înţelepciunea mea, ştiu ceea ce dovedeam că celălalt nu ştie ; 
dar de fapt, cetăţeni, mă tem că înţelept e numai Zeul şi, prin 


vorbele  oracolului, el spune că înţelepciunea omenească 
valorează puţin sau chiar nimic; şi mi se pare că acest lucru îl 
numeşte “Socrate", folosindu-se de numele meu ca să facă din 
mine o pildă, ca şi cum ar spune : “Oameni buni, cel mai 
înţelept dintre voi este acela care, la fel ca Socrate, şi-a dat 
seama că într-adevăr, cît priveşte înţelepciunea, nu e bun de 
nimic." lar eu chiar şi acum, mergînd peste tot, caut şi iscodesc 
după cuvintele Zeului pe orice atenian sau străin care îmi pare a 
fi înţelept ; şi dacă-mi dau seama că nu e, îi arăt acelui om, 
întărind vorba Zeului, că nu e înţelept. Şi din cauza acestei 
stăruitoare îndeletniciri nici n-am mai avut timp să fac ceva 
vrednic de luat în seamă, fie pentru cetate, fie pentru casa mea, 
ci mă aflu în mare sărăcie, în slujba Zeului cum sînt. 

Pe lîngă acestea, tinerii care de bună voia lor mă urmează, 
cei cu cele mai multe răgazuri, fii de oameni foarte bogaţi, sînt 
încîntaţi de felul în care iscodesc eu oamenii şi adesea mă imită 
apucîndu-se să-i ia la întrebări pe alţii; de altminteri ei găsesc, 
cred eu, din belşug oameni care-şi închipuie că ştiu ceva, dar 
ştiu puţine lucruri sau nimic. Aşa se face că oamenii iscodiţi de 
ei se miînie pe mine iar nu pe ei înşişi, spunînd apoi că Socrate e 
un mare ticălos care îi strică pe tineri. Dar cînd îi întreabă cineva 
ce anume face şi ce-i învaţă ca să-i strice, ei n-au ce spune, doar 
nu ştiu nimic; ca să nu se vadă însă că sînt descumpăniţi, spun 
ce se spune de obicei despre un filosof, că “cercetează cele din 
cer şi de sub pămînt", că “nu crede în zei", că “face să învingă 
judecata strimbă". Desigur, n-ar vrea să recunoască adevărul, 
adică faptul, dat în vileag, că numai se prefac a şti ceva, cînd ei 
nu ştiu nimic. Oamenii aceştia, ambiţioşi fiind, îndirjiţi şi 
numeroşi şi vorbind convingător şi cu stăruinţă despre mine, v- 
au împuiat urechile ponegrindu-mă cu înverşunare şi mai de 
mult şi acum. Pe acest temei au tăbărit asupra mea şi Meletos şi 
Anytos şi Lycon : Meletos dînd cuvînt duşmăniei poeţilor, Anytos, 
celei a meşteşugarilor şi a oamenilor politici şi Lycon, celei a 
retorilor. Astfel că, după cum spuneam la început, m-aş mira să 
fiu în stare în atît de puţină vreme să dovedesc neadevărul unei 
învinuiri atît de adînc înrădăcinate. Adevărul este acesta pe care 
vi-l spun eu, cetăţeni ai Atenei, iar vorba mea nu vă ascunde 
nimic şi nu ocoleşte nimic, nici lucruri mari, nici mărunte. ŞI 
totuşi ştiu destul de bine că în felul acesta îmi atrag ura lor din 
aceleaşi vechi pricini ; ceea ce e, de altfel, o dovadă că spun 


adevărul şi că tocmai acesta este răul meu nume şi acestea 
pricinile lui. lar dacă, fie acum, fie altă dată, veţi cerceta aceste 
lucruri, veţi vedea că aşa este. 

în privinţa învinuirilor aduse mie de primii acuzatori, fie de 
ajuns în faţa voastră apărarea aceasta. lar acum voi încerca să 
mă apăr împotriva lui Meletos, omul acesta de treabă şi devotat 
cetăţii, din cît zice el, şi împotriva celui de al doilea rînd de 
acuzatori ai mei. Să luăm din nou, aşadar, învinuirea adusă de ei 
sub jurămînt, pentru că e vorba acum de alţi acuzatori. Sună 
cam aşa : “Socrate calcă legea stricîndu-i pe tineri şi necrezînd 
în zeii în care crede cetatea, ci în alte divinităţi, noi." Cam aşa 
sună actul de acuzare ; să-i cercetăm acum fiecare punct în 
parte. 

Se spune deci că eu calc legea stricînd tineretul. Eu însă, 
atenieni, spun că tocmai Meletos calcă legea, pentru că ia în 
glumă lucruri serioase, aducînd cu uşurătate oameni la judecată 
şi prefăcîndu-se plin de rîvnă şi de grijă pentru lucruri de care nu 
i-a păsat niciodată. Că aşa stau lucrurile, voi încerca să vă 
dovedesc şi vouă. 

Meletos, vino aici şi spune-mi : ţi se pare, sau nu, foarte 
important ca tinerii să fie cît mai buni? 

Sigur că da. 

Atunci fii bun şi spune-le judecătorilor noştri: cine îi face pe 
tineri mai buni? Nu încape îndoială că ştii, de vreme ce porţi 
grija acestui lucru. Pe cel care îi strică l-ai găsit, după cum spui, 
adică pe mine, şi l-ai adus aici la judecată şi îl învinuieşti; dar 
acela care îi face mai buni, hai şi ne spune, arată-ne : cine este? 

Vezi, Meletos, că taci şi nu poţi să răspunzi? Nu crezi că cun 
lucru de ruşine şi o dovadă îndestulătoare a spuselor mele : că 
nu te-ai sinchisit niciodată de asta? Hai, spune, vrednice 
Meletos, cine îi face pe tineri mai buni? 

Legile. 

Dar nu asta te întreb, preabunule, ci care om îi face mai buni, 
unul care să ştie printre altele, şi în primul rînd, şi acest lucru, 
adică legile. 

Aceştia de aici, Socrate, judecătorii. 

Cum adică, Meletos ; aceştia sînt în stare să-i educe pe tineri 
şi să-i facă mai buni? 

Neîndoielnic. 

Oare toţi, sau unii da şi alţii nu? 


Toţi. 

Minunată vorbă, jur pe Hera, şi mare belşug de oameni 
folositori ne arată. Dar ia spune-mi : Şi aceştia, 

ascultătorii, îi fac pe tineri mai buni, sau nu? 

Şi aceştia. 

Dar membrii Sfatului? 

Şi membrii Sfatului. 

Doar n-ai să spui, Meletos, că membrii Adunării poporului îi 
strică pe tineri! Sau şi ei îi fac mai buni, cu toţii? 

Şi ei. 

S-ar părea deci că toţi atenienii, în afară de mine, îi fac pe 
tineri desăvirşiţi; şi numai eu îi stric; aşa spui tu? 

Hotărit că aşa spun. 

Ai înţeles, de bună seamă, marea mea nefericire! Dar 
răspunde-mi : oare şi la cai ţi se pare că lucrurile stau astfel? Cei 
care îi fac mai buni sînt oamenii toţi şi unul singur e cel care îi 
strică? Sau, tocmai pe dos, în stare să-i facă mai buni e unul 
singur, sau sînt foarte puţini, şi anume cei de meserie, iar cei 
mai mulţi, ori de cîte ori au de-a face cu caii şi îi folosesc, îi 
strică? Oare nu aşa se întîmplă, Meletos, şi cu caii şi cu toate 
celelalte animale? Ba chiar aşa este, fie că tu şi cu Anytos sînteţi 
de acord, fie că nu ; şi mare noroc ar avea tinerii dacă unul 
singur i-ar strica şi toţi ceilalţi le-ar fi de folos. Ai dat însă o 
dovadă îndestulătoare, Meletos, că niciodată nu te-a frămîntat 
grija pentru tineri şi se vede limpede că nicidecum nu te-ai 
omorît cu firea cugetînd la lucrurile de care mă învinuieşti. 

Mai spune-ne ceva, Meletos, pentru numele lui Zeus : oare e 
mai bine să trăieşti printre cetăţeni de treabă, sau printre 
ticăloşi? Hai, dragul meu, răspunde ; doar nu te întreb cine ştie 
ce lucru greu. Oare cei ticăloşi nu le fac rău celor care se află 
mereu în preajma lor, iar cei buni nu le fac ei bine? 

Ba da, desigur. 

Atunci, există cineva care preferă să fie înconjurat mai 
degrabă de oameni care-i fac rău, decit de oameni care să-i fie 
de folos? Răspunde, preabunule, căci şi legea îţi porunceşte să 
răspunzi. Există cineva care să vrea să-i facă rău cei din jur? 

Sigur că nu. 

Atunci, spune : oare mă aduci aici, la judecată, pentru că îi 
stric pe tineri şi-i fac ticăloşi dinadins, sau pentru că fac asta 
fără să-mi dau seama? 


Sigur că dinadins. 

Cum adică, Meletos? Cu atit eşti tu mai înţelept, la virsta ta, 
decît mine, la vîrsta mea, încît tu să-ţi fi dat seama că oamenii 
răi le fac întotdeauna rău celor din jurul lor, iar cei buni le fac 
bine iar eu să fi ajuns într-un asemenea hal de prostie încît să nu 
ştiu nici atita, că dacă voi face ca un om din preajma mea să 
ajungă un ticălos, mă voi pune în primejdie ca acela să-mi facă 
rău la rîndu-i, aşa încît să-mi fac dinadins, după cum spui tu, 
acest neajuns atit de mare? De asta n-ai să mă convingi nici pe 
mine. şi cred că nici pe altcineva; ci, ori nu-i stric pe tineri, ori, 
dacă îi stric, o fac fără să vreau; încît tu, oricum ar sta lucrurile, 
minţi. Dacă îi stric fără voie, atunci după lege acest fel de 
greşeli fără voie nu trebuie aduse în faţa judecății; ci trebuie să 
fiu luat deoparte, învăţat şi sfătuit; pentru că e limpede că, 
dacă-mi voi da scama, voi înceta să fac ceea ce fac fără să 
vreau. Tu însă te-ai ferit să te apropii de mine şi să mă înveţi, şi 
n-ai vrut ; mă aduci în schimb aici, unde, după lege, trebuie 
aduşi cei care au nevoie de pedeapsă, şi nu de învăţătură. 

Este însă destul de limpede, atenieni, ce spuneam eu, şi 
anume că lui Meletos nu i-a păsat niciodată, nici mult, nici puţin, 
de aceste lucruri. Totuşi, ia spune-ne : cum zici tu oare, Meletos, 
că-i stric eu pe tineri? Din acuzaţia pe care ai întocmit-o reiese 
că-i învăţ să nu creadă în zeii în care crede cetatea, ci în alte 
divinităţi, noi. Sau nu spui că îi stric prin aceste învățături? 

Ba da, chiar aşa spun. 

Atuncea, Meletos, chiar în numele acestor zei despre care e 
vorba acum, spune-ne şi mai lămurit, atît mie, cît şi acestor 
oameni, pentru că eu nu reuşesc să înţeleg : afirmi oare că cu 
învăţ lumea să creadă că există unii zei şi eu însumi cred că 
există zei, deci nu sînt cu totul ateu (şi astfel, deci, nu calc 
legea), însă nu cred în zeii cetăţii, ci în alţii, şi despre aceasta să 
fie vorba cînd pomeneşti în acuzarea mea de “alţi zei"; sau 
afirmi că eu nu cred deloc în zei şi-i învăţ aşa şi pe ceilalţi? 

Aşa spun, că nu crezi deloc în zei. 

O, uimitorule Meletos, pentru ce spui acestea? Deci eu nu 
cred că Soarele şi Luna sînt zei, cum cred ceilalţi oameni? 

Mă jur pe Zeus, judecători, bineînţeles că nu crede, de vreme 
ce spune că Soarele e de piatră iar Luna — de pămînt. 

Bine, dar îţi închipui că-l acuzi pe Anaxagoras, dragul meu 
Meletos, şi astfel îţi arăţi disprețul faţă de judecători, socotindu-i 


atit de puţin învăţaţi încît să nu ştie că tocmai lucrările lui 
Anaxagoras din Clazomene sînt pline de astfel de vorbe ; pasă- 
mi-te şi tinerii le-ar învăţa de la mine cînd, dimpotrivă, ar putea, 
cumpărîndu-le de la teatru cu cel mult o drahmă, să-şi bată joc 
de Socrate, dacă el ar pretinde că îi aparţin aceste învățături, de 
altfel atît de ciudate. Dar, pentru numele lui Zeus, asta e 
părerea ta despre mine, că nu cred deloc în zei? 

Nu crezi, mă jur pe Zeus, nu crezi cîtuşi de puţin. 

Nu eşti de bună credinţă, Meletos, iar acum — nici faţă de 
tine însuţi, pare-mi-se. Eu socotesc, atenieni, că acest om e 
pătimaş şi nestăpiînit la culme şi că într-adevăr din patimă şi 
nestăpinire, ca şi fiindcă e prea tînăr, a întocmit această 
acuzaţie. Pentru că el se aseamănă cuiva care ar pune, ca să mă 
încerce, un fel de enigmă: “Oare îşi va da seama Socrate, 
înțeleptul, că cu mă ţin de glume şi mă contrazic, sau îi voi 
înşela şi pe el şi pe ceilalţi ascultători?" Mi se pare, într-adevăr, 
că el se contrazice în acuzaţie, ca şi cum ar spune : “Socrate 
calcă legile pentru că nu crede în zei iar în schimb crede în zei." 
Desigur, acestea sînt vorbele cuiva care glumeşte. 

Cercetaţi împreună cu mine, cetăţeni, de ce mi se pare mie 
că glumeşte ; iar tu răspunde-ne, Meletos. Voi însă, amintiţi-vă 
ce v-am rugat de la început, să nu murmuraţi împotriva mea 
dacă voi vorbi în felul meu obişnuit. 

Se află oare cineva, Meletos, care să creadă că există lucruri 
omeneşti, fără să creadă că există oameni? Să răspundă, 
atenieni, şi să nu mai facă mereu zarvă! Este cineva care să nu 
creadă că există cai, dar să creadă că există călărie? Sau să nu 
creadă că există flautişti, dar să creadă că există arta 
flautistului? Nu, Meletos, preaales bărbat, nu există; dacă tu nu 
vrei să răspunzi, ţi-o voi spune eu şi ţie şi celorlalţi de aici. 
Atunci răspunde măcar la ceea ce urmează : poate cineva să 
creadă că există lucruri privitoare la daimoni, fără să creadă în 
daimoni? 

Nu se poate. 

Cit îţi sînt de îndatorat că ai răspuns în sfîrşit, silit fiind de cei 
de faţă! Spui, aşadar că eu cred şi îi învăţ pe alţii lucruri 
privitoare la daimoni, zici tu, şi aşa ai şi întărit prin jurămînt, în 
actul de acuzare. Dar, de vreme ce eu cred în lucrurile privitoare 
la daimoni, urmează neapărat de aici că eu cred şi în daimoni. 
Nu aşa stau lucrurile? Ba chiar aşa; şi socotesc că gindeşti la fel 


cu mine, de vreme ce nu răspunzi. lar pe daimoni nu-i credem 
zei sau odrasle de zei? Aşa e, sau nu? 

Da, desigur. 

Deci, de vreme ce eu cred în daimoni, după cum zici, iar 
daimonii sînt nişte zei, tocmai de aceea spun eu că umbli cu 
enigme şi cu glume cînd spui că eu nu cred în zei, şi apoi, din 
nou, că aş crede, de vreme ce cred în daimoni. Căci dacă 
daimonii sînt odraslele zeilor, copii din flori, fie de la nimfe, fie 
de la alte mame, după cum se povesteşte, cine ar crede că 
există odrasle ale zeilor, dar zei, nu? Ar li la fel de lipsit de 
noimă ca şi cum cineva ar crede că există odraslele cailor şi 
măgarilor, catiîrii, iar cai şi măgari n-ar crede că există. Dar nu 
cu alt gînd ai întocmit, Meletos, această acuzaţie, decit pentru a 
ne pune la încercare, sau pentru că nu aveai nici o acuzaţie 
adevărată pe care s-o arunci asupra mea; iar să convingi pe 
cineva, oricît de puţină minte ar avea, că a crede în cele 
privitoare la daimoni nu e totuna cu a crede în cele privitoare la 
zei, ci înseamnă a nu crede nici în daimoni, nici în zei, nici în 
eroi, să convingi pe cineva de aceasta, zic, nu e cu putinţă prin 
aici un meşteşug. 

Sper însă, atenieni, că nu mai e nevoie de multă apărare ca 
să vă arăt că eu nu calc legile, precum mă acuză Meletos ; după 
mine, cît am vorbit e de ajuns. Dar după cum am spus şi mai 
înainte, am atras asupra mea o mare ură şi din partea multora ; 
să ştiţi preabine că aşa este. lar dacă mă va duce la pieire ceva, 
nu va fi nici Meletos, nici Anytos, ci ponegrirea şi invidia mulţimii 
; acestea au dus la pieire şi pe mulţi alţi oameni, şi oameni de 
treabă, şi cred că vor continua să-i piardă; nici o primejdie să fiu 
eu ultimul! 

Poate că ar spune cineva: „Oare nu ţi-e ruşine, Socrate, că ai 
făcut asemenea fapte pentru care te afli acum în primejdie de 
moarte?" lar eu i-aş putea răspunde pe drept cuvint : „,Omule, 
nu ai dreptate dacă-ţi închipui că acela care poate fi cît de cit 
folositor trebuie să cîntărească sorții de moarte ori viaţă, ci nu 
să ia aminte la un singur lucru, ori de cîte ori făptuieşte ceva, şi 
anume dacă ceea ce face e drept sau nedrept şi dacă e lucru 
vrednic de un om bun sau de un om rău. După vorba ta ar fi 
nişte oameni de nimic toţi eroii care şi-au dat viaţa la Troia, atit 
ceilalţi cît şi fiul zeiţei Thetis, el căruia primejdia i s-a părut atit 
de vrednică de dispreţ pe lingă ameninţarea rugşinii, încît, atunci 


cînd el ardea de dorinţa de a-l ucide pe Hector şi cînd mama sa, 
zeiţă fiind, i-a spus cam aşa : «Copilul meu, dacă vei răzbuna 
moartea prietenului tău Patrocle şi-l vei ucide pe Hector, vei 
muri şi tu ; căci îndată după Hector ţi-e pregătită pieirea», deci 
auzind atunci aceste cuvinte, n-a luat în seamă moartea şi 
primejdia, temîndu-se mult mai mult să-şi ducă viaţa ca un 
netrebnic, fără să-şi răzbune prietenii, şi a zis : «De-aş muri pe 
dată după ce l-am pedepsit pe cel ce mi-a făcut nedreptate, ca 
să nu rămîn de batjocură, aici, lingă corăbiile încovoiate, povară 
gliei». Crezi că el n-a disprețuit moartea şi primejdia?" Şi într- 
adevăr, atenieni, aşa şi trebuie să fie : ori că ţi-ai ales singur un 
loc în luptă, socotindu-l cel mai potrivit, ori că ai fost aşezat 
acolo de comandantul tău, în locul acela trebuie, cred eu, să 
înfrunţi neclintit primejdia, fără să iei în seamă nici moartea, nici 
altceva, orice ar fi, ci numai dezonoarea. 

lar eu aş săvirşi într-adevăr ceva groaznic dacă, după ce 
atunci cînd m-au rînduit într-un post arhonţii pe care voi i-aţi 
ales ca să-mi comande la Potideea, ca şi la Amphipolis şi la 
Delion, acolo unde m-au aşezat ei acolo am rămas, ca şi oricare 
altul, înfruntînd primejdia morţii, acum, în schimb, cînd Zeul îmi 
rinduieşte, după cum am socotit şi am înţeles eu, că trebuie să- 
mi petrec viaţa cugetind şi scrutîndu-mă pe mine şi pe alţii, 
acum eu, temîndu-mă sau de moarte sau de orice altceva, mi-aş 
părăsi postul. Acesta ar fi un lucru groaznic şi într- adevăr, pe 
bună dreptate aş fi dus la închisoare sub cuvint că nu cred în 
zei, de vreme ce n-aş da crezare oracolului, şi m-aş teme de 
moarte, şi aş socoti că sînt înţelept fără să fiu. 

Căci să te temi de moarte, cetăţeni, nu este nimic altceva 
decit să-ţi închipui că eşti înţelept fără să fii ; înseamnă să crezi 
că ştii ceea ce nu ştii. Căci nimeni nu ştie ce este moartea şi nici 
dacă nu e cumva cel mai mare bine pentru un om, dar toţi se 
tem de ea ca şi cum ar fi siguri că e cel mai mare rău. lar acest 
fel de a gîndi cum să nu fie tocmai prostia aceea vrednică de 
dispreţ — de a crede că ştii ceea ce nu ştii? Eu însă, atenieni, 
poate că tocmai prin aceasta şi în acest punct mă deosebesc de 
cei mai mulţi (chiar dacă ar însemna să spun că într-o privinţă 
sînt mai înţelept decît altul), şi anume că, dacă nu ştiu mare 
lucru despre cele din Hades, îmi şi dau seama că nu ştiu. Dara 
face nedreptăţi şi a nu te supune celui mai bun, fie el om sau 
Zeu, ştiu că acestea sînt fapte rele şi ruşinoase. Aşadar, de nişte 


lucruri despre care nu ştiu dacă nu cumva sînt bune nu mă voi 
teme şi nu voi fugi de ele mai degrabă decît de aceste lucruri 
despre care ştiu sigur că sînt rele. 

Încît nici dacă voi mi-aţi da drumul acum, împotriva vorbelor 
lui Anytos care a spus că sau trebuia de la bun început să nu fiu 
adus aici, sau, de vreme ce am fost adus, nu e cu putinţă să nu 
fiu osîndit la moarte, pentru că dacă aş scăpa, zice el, fiii voştri 
care şi aşa se îndeletnicesc cu ceea ce îi învaţă Socrate, ar 
ajunge stricaţi pe de-a-ntregul cu toţii; şi dacă pe lîngă acestea 
mi-aţi spune: “Socrate, acum nu-i vom da ascultare lui Anytos, 
ci te lăsăm liber, însă cu condiţia să nu-ţi mai petreci vremea 
niciodată cu această cercetare, nici să nu mai filosofezi; iar dacă 
vei mai fi prins făcînd acestea, vei fi dat morţii"; dacă mi-aţi da 
drumul, zic, cu această condiţie, atunci v-aş spune : “Atenieni, 
în ceea ce mă priveşte vă mulţumesc şi vă sînt recunoscător, 
dar mă voi supune mai degrabă Zeului decit vouă şi, cîtă vreme 
voi mai avea suflare în mine şi voi mai fi în stare, nu voi înceta 
pentru nimic în lume să filosofez şi să vă îndemn, precum şi să 
atrag atenţia mereu oricui mi-ar ieşi în cale, spunîndu-i după 
obicei : «O, preabunule, tu care eşti atenian, din cetatea cea mai 
mare şi mai vestită în înţelepciune şi putere, nu ţi-e oare ruşine 
că de bani te îngrijeşti, ca să ai cît mai mulţi, şi cît mai multă 
glorie şi cinstire, iar de cuget, şi de adevăr, şi de suflet ca să fie 
cît mai frumos, nu te îngrijeşti şi nu-ţi pasă?» Şi dacă cineva 
dintre voi se va împotrivi şi va spune că se îngrijeşte, nu-l voi 
lăsa să plece îndată şi nu mă voi îndepărta de el, ci-l voi întreba 
şi-l voi cerceta şi-l voi mustra, iar dacă mi se va părea câ n-a 
dobindit virtutea dar spune că a dobiîndit-o, îl voi certa că pune 
foarte puţin preţ pe cele mai însemnate lucruri şi cel mai mare 
preţ pe lucruri de nimic. Aşa voi face cu cu orice om pe care-l 
voi întilni, fie tînăr, fie bătrîn, străin sau cetăţean, dar mai ales 
cu voi, cetăţenii, pentru că-mi sînteţi mai apropiaţi prin obirşie. 
Căci aşa porunceşte Zeul, fiţi siguri de asta. Şi socotesc că voi n- 
aţi avut încă parte în cetate de un bine mai mare decit 
supunerea mea la porunca Zeului. 

Căci nu fac nimic altceva decit să colind oraşul încercînd 
mereu să vă conving, şi pe tineri şi pe bătrîni, să nu vă îngrijiţi 
de trup şi de bani nici mai mult, nici deopotrivă ca de suflet, 
spre a-l face să fie cît mai bun, spunîndu-vă că nu virtutea se 
naşte din avere, ci din virtute vin şi averea şi toate celelalte 


bunuri, pentru fiecare om în parte, ca şi pentru cetate. Dacă 
spunînd acestea îi stric pe tineri, atunci aceste lucruri ar putea fi 
vătămătoare ; dar dacă spune cineva că eu vorbesc într-alt fel, 
n-are dreptate. în această privinţă v-aş mai spune, deci, 
atenieni, doar atît : ascultaţi-l pe Anytos sau nu, daţi-mi drumul 
sau nu-mi daţi dramul, eu nu voi face altceva nici dacă trebuie 
să mor de nenumărate ori. 

Nu murmuraţi, atenieni, ci faceţi mai departe cum v-am 
rugat, nu murmuraţi, orice aş spune, ci ascultați; căci ascultind 
cred că veţi avea şi un folos. Am de gînd să vă mai spun unele 
lucruri care vor stîrni poate şi strigăte : să nu faceţi asta cu nici 
un chip. Căci, să ştiţi bine, dacă mă veţi ucide cumva pe mine 
care sînt cum v-am spus, nu-mi veţi face mie mai mult rău decit 
vouă înşivă. Pentru că mie, nici Meletos, nici Anytos nu mi-ar 
putea face vreun rău. N-ar avea cum, căci nu cred că legea 
îngăduie ca omul mai bun să sufere din pricina celui mai rău. 
Fireşte, m-ar putea osîndi la moarte sau m-ar putea izgoni în exil 
sau lipsi de drepturile de cetăţean. Asemenea lucruri, însă, ar 
putea fi nefericiri mari după gindul acestui om sau după 
altcineva, dar eu nu le socotesc aşa ; cu mult mai mare 
nefericire e să faci ceea ce face acesta acum, încercînd să 
osîndească un om la moarte pe nedrept. De aceea mă. apăr 
acum : nu pentru mine, cum s-ar putea crede, departe de asta, 
atenieni ; pentru voi mă apăr, ca nu cumva, osîndindu-mă, să 
păcătuiţi faţă de darul pe care vi l-a făcut Zeul. Căci dacă mă 
veţi ucide pe mine, nu veţi mai găsi lesne un alt om care, cu 
adevărat — chiar dacă ar părea o vorbă caraghioasă — să fie 
pus de Zeu pe lîngă cetate întocmai ca pe lîngă un cal, mare şi 
de soi dar care, din pricina mărimii, ar fi cam leneş şi ar trebui 
să fie trezit de un tăun ; la fel mi se pare că m-a aşezat Zeul pe 
lîngă cetate pe mine, unul care nu va înceta de fel să vă 
trezească şi să vă convingă, şi să vă mustre cit e ziua de lungă, 
tinîdu-se de voi pretutindeni. Nu veţi mai avea parte uşor de un 
astfel de om, atenieni, aşa că, dacă-mi veţi da ascultare, mă veţi 
cruța. Voi însă, miîniaţi, ca nişte oameni treziţi din somn cînd 
abia au aţipit, veţi lovi poate în mine şi, dîndu-i ascultare lui 
Anytos, mă veţi osîndi poate cu uşurinţă la moarte ; apoi însă aţi 
continua să dormiţi tot restul vieţii, dacă nu cumva Zeul, avînd 
grijă de voi, v-ar trimite pe altcineva. Că sînt un om pe care Zeul 
l-a dăruit cetăţii, v-aţi putea da seama şi de aici : nu pare a fi 


lucru omenesc lipsa mea de grijă pentru toate ale mele, 
statornica mea nepăsare faţă de treburile casei, timp de atiţia 
ani, faptul că m-am îndeletnicit în schimb cu treburile voastre, 
apropiindu-mă mereu de fiecare în parte, ca un părinte sau ca 
un frate mai mare, dindu-mi osteneala de a vă convinge să 
năzuiţi spre virtute. Şi măcar dacă aş trage vreun folos sau aş 
lua vreo plată pentru că vă dau aceste îndemnuri, ar mai avea o 
noimă ; acum însă, vedeţi şi voi că aceia care mă acuză, deşi îmi 
aruncă învinuiri cu atîta neruşinare în toate celelalte privinţe, 
totuşi n-au putut avea chiar neruşinarea de a aduce un martor 
cum că eu aş fi luat sau aş fi cerut vreodată plată. în schimb 
cred că aduc eu un martor vrednic de crezare că spun adevărul : 
sărăcia mea. 

Vi se pare poate ciudat că eu dau tircoale fiecăruia în parte, îl 
sfătuiesc astfel şi mă ostenesc cu el, iar în public, în faţa 
mulţimii, nu îndrăznesc să vin, ca să dau sfaturi cetăţii. Pricina e 
aceea despre care m-aţi auzit adesea vorbind pretutindeni : că 
în mine vorbeşte ceva divin, un Zeu, după cum, în bătaie de joc, 
a scris şi Meletos în acuzaţie. Şi anume, încă de cînd eram copil, 
există un glas care, ori de cite ori se face auzit, mă opreşte să 
fac ceea ce aveam de gind, dar niciodată nu mă îndeamnă să 
fac ceva. El este cel care se împotriveşte să mă ocup de 
treburile cetăţii. Şi cred că pe bună dreptate se împotriveşte. Să 
ştiţi bine, atenieni : dacă eu m-aş fi apucat să mă ocup de 
treburile publice, de mult aş fi pierit fără nici un folos, nici 
pentru voi, nici pentru mine. Şi să nu vă miîniaţi că spun 
adevărul; n-are cum scăpa de pieire un om care vi se 
împotriveşte după cinstită dreptate, vouă sau altei mulţimi, 
încercînd să împiedice în cetate multe lucruri nedrepte şi 
nelegiuite ; ci acela care luptă într-adevăr pentru dreptate, dacă 
vrea să scape cu viaţă cît de puţină vreme, trebuie să rămînă un 
om de rînd şi nu să aibă vreo funcţie publică. 

lar eu vă voi aduce dovezi trainice pentru aceasta, nu vorbe, 
ci lucrurile pe care le preţuiţi voi : fapte. Ascultaţi deci ce mi s-a 
întîmplat, ca să ştiţi că pentru nimic în lume nu m-aş abate de la 
dreptate de teama morţii, dar că neabătîndu-mă, m-aş îndrepta 
totodată spre pieire. O să vă spun lucruri mai de rînd, ca la 
judecăţi, dar sînt lucruri adevărate. 

Eu n-am avut niciodată altă însărcinare publică în cetate, 
atenieni, dar membru al Sfatului am fost ; şi s-a întîmplat să-i 


vină rîndul la pritanie tribului nostru, Antiochis, atunci cînd voi 
aţi vrut ca, pe cei zece generali care n-au adunat trupurile celor 
morţi în bătălia navală, să-i judecaţi laolaltă, călcînd legea, după 
cum v-aţi dat seama cu toţii mai tirziu. Dintre toţi pritanii, numai 
eu m-am împotrivit să călcaţi legile şi am votat împotrivă ; şi 
deşi vorbitorii erau gata să mă acuze şi să mă trimită în 
judecată, în timp ce voi strigaţi şi-i întăritaţi, eu am socotit că 
trebuie să înfrunt primejdia de dragul legii şi al dreptăţii, mai 
degrabă decit să vă ţin partea vouă, care voiaţi să daţi hotărîri 
nedrepte, numai pentru că m-aş fi temut de lanţuri sau de 
moarte. 

Şi acestea se întîmplau pe cînd în cetate era încă orînduirea 
democratică. Dar după ce a venit oligarhia, cei treizeci ne-au 
chemat în Tholos, pe mine şi pe alţi patru, şi ne-au poruncit să-l 
aducem din Salamina pe Leon Salamineanul, ca să-l ucidă ; 
după cum au dat multe porunci de acest soi şi multor altora, 
vrind să compromită pe cît mai mulţi. Insă eu, atunci, nu prin 
vorbă, ci prin faptă am arătat că nu-mi pasă de moarte nici cît 
negru sub unghie, dacă n-ar fi o vorbă cam necioplită, dar, să nu 
fac ceva nedrept şi nelegiuit, de asta îmi pasă din plin. Căci pe 
mine acea cîrmuire n-a reuşit să mă înspăiminte, cît era ea de 
puternică, aşa încit să fac ceva nedrept; ci, după ce am ieşit din 
Tholos, ceilalţi patru s-au dus în Salamina şi l-au adus pe Leon, 
iar eu, plecînd de acolo, m-am dus acasă. Şi poate că aş fi fost 
ucis din această cauză, dacă acea cîrmuire n-ar fi căzut curînd 
după aceea. Şi pentru aceste lucruri există mulţi martori. 
Credeţi aşadar că aş mai fi fost în viaţă atita vreme, dacă m-aş fi 
îndeletnicit cu treburile publice şi, purtîndu-mă cum se cade să 
se poarte un om de treabă, le-aş fi venit în ajutor celor drepţi şi, 
după cum se şi cuvine, aş fi pus acest lucru mai presus de 
toate? Departe de asta, atenieni; şi nici altcineva, oricine ar fi 
fost, n-ar fi rămas în viaţă. Insă pe mine mă veţi găsi acelaşi om 
în tot cursul vieţii, chiar dacă am avut o însărcinare publică, 
acelaşi şi ca simplu cetăţean : unul care nu a îngăduit niciodată 
ceva împotriva dreptăţii, nimănui — nici altora şi nici vreunuia 
din cei pe care acuzatorii îi numesc discipolii mei. 

De fapt, profesor nu i-am fost nimănui; dar dacă cineva 
dorea să mă asculte vorbind şi îndeletnicindu-mă cu ale mele, 
fie acela tînăr sau bătrin, eu n-am împiedicat niciodată pe 
nimeni. Şi nici nu iau bani ca să vorbesc, nici nu tac dacă nu iau 


bani, ci stau la îndemiînă deopotrivă celui bogat şi celui sărac, ca 
să mă întrebe şi, dacă cineva vrea, să asculte ce spun şi să-mi 
răspundă. lar dacă vreunul din ei devine astfel om de treabă ori 
ba, nu e drept să fiu eu răspunzător de aceasta, de vreme ce 
nici n-am făgăduit vreodată învăţătură cuiva şi nici n-am învăţat 
pe nimeni. lar dacă cineva spune că a învăţat vreodată de la 
mine sau a auzit între patru ochi ceva ce n-au auzit şi toţi 
ceilalţi, să ştiţi bine că nu spune adevărul. 

Dar atunci de ce le-o fi plăcînd unora să petreacă multă 
vreme cu mine? Aţi auzit de ce, atenieni, căci v-am spus întreg 
adevărul : le place să asculte cum sînt puşi la cercetare cei care 
par înţelepţi dar nu sînt ; de bună seamă nu e ceva lipsit de 
farmec! După cum vă spun, acest lucru mi-a fost rînduit de Zeu, 
atit prin răspunsul oracolului, cît şi prin vise, ca şi în orice chip în 
care a rînduit vreodată voinţa divină cîte unui om să facă ceva. 
Aceste lucruri sînt şi adevărate, atenieni, şi uşor de dovedit. Căci 
dacă eu îi stric pe unii tineri iar pe alţii i-am şi stricat, desigur că 
ar fi trebuit ca dintre ei, cîţiva, ajunşi oameni în toată firea, să-şi 
dea seama că, pe cînd erau tineri, eu i-am sfătuit de rău; iar 
acum, venind în faţa judecății, ar fi trebuit să mă acuze şi să se 
răzbune pe mine. lar dacă ei n-ar fi vrut, s-ar fi cuvenit ca unele 
rude ale lor, fraţi, părinţi sau alţi oameni apropiaţi, să-şi 
amintească şi să se răzbune, dacă tinerii înrudiţi cu ei ar fi 
suferit vreun rău din partea mea. Şi chiar văd că sînt de faţă aici 
mulţi dintre ei; întîi de toate iată-l pe Criton, de vîrsta mea şi din 
acelaşi dem cu mine, tatăl lui Critobul acesta de aici, apoi 
Lysanias din Sfettos, tatăl lui Aischines aici de faţă; mai e şi 
Antiphon din Cephisios, tatăl lui Epigenes ; iar alţii sînt oameni 
ai căror fraţi au ajuns să aibă aceleaşi preocupări, Nicostratos al 
lui Theozotides, fratele lui Theodot — căci Theodot însuşi a 
murit, aşa că nu mai poate cere nimic — şi Paralos al lui 
Demodocos, al cărui frate era Theages ; e aici şi Adeimantos al 
lui Ariston, fratele lui Platon acesta de aici, şi Aiantodor, frate cu 
Apollodor. Şi aş mai putea înşira pe mulţi alţii din rîndul cărora 
trebuia mai degrabă să-şi aleagă Meletos un martor pentru 
cuvîntarea sa ; iar dacă a uitat, atunci să-l aducă acum, eu îi dau 
voie, şi să ne spună, dacă are de spus ceva de acest fel. 
Dimpotrivă, cetăţeni, veţi afla că toţi sînt gata să-mi vină într- 
ajutor, mie care i-am stricat, mie care le-am făcut rău rudelor 
lor, după cum spun Meletos şi Anytos. Să zicem că aceia pe care 


i-am stricat ar avea vreun motiv să-mi vină într-ajutor : dar 
aceşti oameni neatinşi de stricăciune, deja în vîrstă, rude cu ei, 
ce alt motiv ar avea să-mi vină într-ajutor, decit cel neocolit şi 
drept, şi anume încredințarea că Meletos minte iar eu spun 
adevărul? 

Dar destul, atenieni ; cele pe care le-aş avea de spus în 
apărarea mea sînt cam acestea, sau, să zicem, altele cam la fel. 
Cite cineva s-ar înfuria poate, amintindu-şi că, în ce-l priveşte, 
chiar dacă a avut de dat o luptă mai uşoară decit aceasta, i-a 
rugat şi i-a implorat pe judecători cu multe lacrimi, aducîndu-şi 
în faţa lor, pentru a le stîrni cît mai multă milă, copiii, rudele, 
prieteni mulţi ; eu, în schimb, nu voi face nimic din toate 
acestea, chiar dacă mi-e dat să înfrunt aici, după cit se pare, 
primejdia de pe urmă. Poate că vreunul, cugetînd astfel, va fi 
mai înverşunat împotriva mea şi, mîniat din aceste pricini, îşi va 
da votul sub îndemnul miîniei. Dacă există un astfel de om 
printre voi — dar în ceea ce mă priveşte eu nu cred — dacă 
totuşi există, mi se pare că îi voi vorbi ceea ce se cuvine 
spunîndu-i : “Dragul meu, şi eu am rude. După vorba lui Homer, 
nici eu nu m-am născut dintr-un stejar sau dintr-o stîncă, ci din 
oameni, aşa încît am şi eu rude, ba am şi fii : trei la număr — 
unul deja adolescent, iar doi, copii încă. Totuşi nu-l voi aduce aici 
pe nici unul dintre ei ca să vă rog să mă achitaţi. De ce nu voi 
face aşa ceva? Nu din trufie, atenieni, şi nici din lipsă de respect 
faţă de voi ; dacă mă port cu îndrăzneală în faţa morţii sau nu, e 
altă poveste ; dar pentru bunul renume şi al meu, şi al vostru şi 
al cetăţii întregi, mi se pare că nu e frumos să fac un astfel de 
lucru la vîrsta mea şi avînd această faimă, adevărată sau falsă, 
dar oricum o faimă încetăţenită, cum că Socrate se deosebeşte 
cu ceva de ceilalţi oameni. Dacă aceia dintre voi care par mai 
răsăriţi fie prin înţelepciune, fie prin vitejie sau prin orice altă 
virtute, s-ar purta aşa cum am spus, ar fi un lucru ruşinos, aşa 
cum am văzut de multe ori că unii, venind în faţa judecății, deşi 
s-ar zice că e ceva de capul lor, fac totuşi lucruri de necrezut, ca 
şi cum şi-ar închipui că dacă ar fi condamnaţi la moarte li se va 
întîmpla ceva îngrozitor; de parcă le-ar fi dat să fie nemuritori 
dacă nu i-aţi ucide voi; după mine, aceştia acoperă oraşul de 
ruşine, aşa încît un străin şi-ar putea chiar închipui că tocmai 
atenienii cei mai deosebiți în virtute, aleşi în posturi de 
conducere şi în alte locuri de cinste, nu se deosebesc întru nimic 


de femei. lar aceste lucruri nici noi nu trebuie să le facem, 
cetăţeni ai Atenei (noi, cei despre care se crede că însemnăm 
ceva, cît de cît) şi, chiar dacă noi am fi în stare să le facem, nu 
trebuie să ne lăsaţi voi; ci trebuie, dimpotrivă, să arătaţi că mai 
degrabă îl veţi condamna pe cel care joacă această jalnică piesă 
de teatru şi face oraşul de ris, decit pe cel care se poartă cu 
stăpiînire de sine. 

Pe lîngă cele care privesc bunul renume, atenieni, nu mi se 
pare nici drept să te rogi de judecător şi datorită rugăminţilor să 
scapi, ci se cuvine să-l lămureşti şi să-l convingi. Căci doar nu e 
pus acolo judecătorul ca să împartă dreptatea după bunul lui 
plac, ci ca să judece; şi el a jurat să nu ţină partea cui i s-ar 
năzări lui, ci să facă dreptate după lege. Aşa că nici noi nu 
trebuie să vă deprindem a vă călca jurămîntul, şi nici voi nu 
trebuie să vă deprindeţi; pentru că astfel nici unii, nici alţii, n-am 
arăta zeilor evlavia cuvenită. Să nu vă închipuiţi deci, atenieni, 
că se cade să fac în faţa voastră lucruri despre care socotesc că 
nu sînt nici frumoase, nici drepte şi nici cucernice, cu atît mai 
puţin — sfinte Zeus — tocmai acum cînd sînt acuzat de 
impietate de acest Meletos. Căci e limpede că dacă aş încerca 
să vă conving şi să vă silesc prin rugăminţi pe voi care vă aflaţi 
sub jurămînt, atunci v-aş învăţa să nu credeţi în zei şi, apărîndu- 
mă, cu adevărat m-aş acuza că nu cred în zei. Dar cu totul altfel 
stau lucrurile; căci eu cred în zei, atenieni, ca nimeni dintre 
acuzatorii mei, şi vă dau în grijă, vouă şi Zeului, să judecaţi în 
privinţa mea aşa cum urmează să fie cel mai bine şi pentru mine 
şi pentru voi. 

II 

Deşi aţi votat împotriva mea, atenieni, eu nu sînt supărat, şi 
aceasta din multe pricini ; mai cu seamă că n-a fost ceva 
neaşteptat pentru mine, ci mă mir mai degrabă de numărul de 
voturi de fiecare parte ; nu-mi închipuiam că va fi o majoritate 
atit de mică, ci mă aşteptam la una covirşitoare. Se pare însă 
că, dacă numai treizeci de voturi ar fi ieşit altfel, eu aş fi fost 
achitat. După cite cred, de acuzaţia lui Meletos am şi fost 
achitat; şi nu numai că am fost achitat dar e cît se poate de 
limpede pentru oricine că, dacă n-ar fi venit aici şi Anytos şi 
Lycon ca să mă acuze, el ar fi fost acum dator să plătească 
amenda de o mic de drahme pentru că n-ar fi avut do partea lui 
nici o cincime din voturi. 


Aşadar acest om mă socoteşte vrednic de pedeapsa cu 
moartea. Fie ; eu însă ce pedeapsă să propun la rîndul meu, 
atenieni? De bună seamă pe cea care mi se cuvine. Cum adică? 
Ce mi se cuvine să sufăr sau să plătesc pentru acel lucru din 
cauza căruia, odată aflat, n-am mai avut în viaţă răgaz, ci am 
lăsat deoparte cele rîvnite de mulţime — treburile băneşti şi 
rostul casei, însărcinarea de strateg, succesele oratorice în 
Adunare şi tot felul de alte magistraturi, uneltiri şi rivalități cîte 
sînt în cetate, socotindu-mă prea cinstit ca să pot fi la adăpost 
dacă mă apuc de astfel de lucruri, şi nu m-am dus acolo unde nu 
puteam fi de nici un folos nici vouă, nici mie însumi, ci, socotind 
că dacă mă duc la fiecare în parte îi fac cel mai mare bine, după 
cum spun, m-am îndreptat spre această îndeletnicire, apucîndu- 
mă să-l conving pe fiecare dintre voi să nu se îngrijească de 
lucrurile sale înainte de a se îngriji de sine — ca să devină cit 
mai bun şi mai înţelept — şi nici să nu se îngrijească de cele ce 
sînt ale cetăţii înainte de a se îngriji de cetatea însăşi, şi de 
toate celelalte — după aceeaşi rînduială. Aşadar, ce mi se 
cuvine pentru că sînt un astfel de om? Ceva bun, atenieni, dacă 
trebuie într-adevăr judecat după vrednicie ; şi anume un bine 
care să mi se potrivească. Aşadar, ce e potrivit pentru un om 
sărac şi făcător de bine, care are nevoie de răgaz ca să vă 
îndemne? Nimic altceva nu e mai potrivit, atenieni, decit ca un 
astfel de om să fie hrănit în Pritaneu, cu mult mai potrivit decit 
să fie hrănit acolo un învingător olimpic, la călărie, la cursele cu 
cai pereche ori cu care grele. Pentru că acela vă face să vă 
credeţi doar mulţumiţi, dar eu vă fac să fiţi; şi el nu duce lipsă 
de hrană, iar eu duc lipsă. Aşadar, dacă trebuie să mă osîndesc 
la ceva după dreptatea cuvenită, la aceasta mă osîndesc, să fiu 
hrănit în Pritaneu. 

S-ar putea ca, spunînd aceasta, să vă par la fel cum v-am 
părut cînd vorbeam despre jeluiri şi rugăminţi, şi anume trufaş; 
nu e aşa, atenieni, ci lucrurile stau după cum urmează: sînt 
convins că eu nu fac rău nimănui de bună voie, dar pe voi nu vă 
pot convinge de acest lucru, pentru că am vorbit unii cu alţii 
doar puţină vreme ; dacă şi la voi ar fi fost, ca la alţii, legea să 
nu se hotărască asupra vieţii sau morţii cuiva după o singură zi 
de judecată, ci după mai multe, atunci cred că v-aş fi putut 
convinge ; acum însă nu e uşor să respingi învinuiri grele în timp 
puţin. Convins fiind că nu fac nimănui nici o nedreptate, cu atit 


mai puţin am de gînd să mă nedreptăţesc pe mine însumi 
recunoscînd că sînt vrednic de pedeapsă şi propunînd vreun fel 
anume de pedeapsă. De ce m-aş teme? Să nu sufăr ceea ce 
Meletos cere împotriva mea, lucru despre care vă spun că nu 
ştiu nici dacă e un bine, nici dacă e un rău? lar în schimb să aleg 
cele despre care ştiu bine că sînt rele, şi la acestea să mă 
osîndesc? La închisoare cumva? Ce nevoie am să trăiesc în 
închisoare, rob al puterii mereu reînnoite a Celor unsprezece? 
Sau lă amendă să mă condamn şi să stau în lanţuri pînă ce voi 
plăti totul? Dar pentru mine ar însemna tot ceea ce v-am spus 
adineaori ; pentru că n-am bani să plătesc. Atunci să mă 
condamn la exil? Probabil că aţi primi. Mult ar mai trebui să ţin 
la viaţă ca să fiu atit de lipsit de judecată încît să nu-mi dau 
seama: dacă voi, concetăţenii mei fiind, n-aţi putut răbda 
îndeletnicirile şi vorbele mele, ci au devenit pentru voi prea 
apăsătoare şi prea nesuferite, aşa încît acum încercaţi să scăpaţi 
de ele, atunci cum să le suporte alţii cu uşurinţă? Bineînţeles că 
nu le vor răbda, atenieni. 

Frumoasă viaţă aş mai avea, de altfel, plecînd în exil la vîrsta 
mea, schimbînd cetate după cetate şi alungat de peste tot! Ştiu 
foarte bine că, oriunde m-aş duce, tinerii ar veni să mă asculte 
ca şi aici. Dacă îi iau la goană, mă vor alunga şi ei, convingîndu-i 
pe bătrîni s-o facă; dacă nu-i gonesc, mă vor alunga, în interesul 
tinerilor, părinţii şi rudele lor. 

Poate că ar spune cineva: “Plecînd în exil, n-ai putea oare, 
Socrate, să trăieşti în tăcere şi linişte?" Acest lucru e cel mai 
greu să-l lămuresc unora dintre voi. Căci dacă vă spun că asta ar 
însemna să nu mă supun Zeului şi că de aceea îmi e cu 
neputinţă să stau liniştit, nu mă veţi crede, socotind că-mi bat 
joc de voi; pe de altă parte, dacă vă spun că pentru un ome 
chiar cel mai mare bine să discute în fiecare zi despre virtute şi 
despre celelalte lucruri cu privire la care m-aţi auzit vorbind şi 
supunîndu-mă pe mine şi pe alţii cercetării, în timp ce viaţa 
lipsită de această cercetare nu e trai de om, dacă vă spun toate 
acestea, mă veţi crede cu atit mai puţin. Totuşi aşa stau 
lucrurile, cetăţeni, dar să vă conving nu e uşor. Şi în acelaşi timp 
nu m-am împăcat cu gindul să mă socotesc vrednic de vreo 
pedeapsă. Totuşi, dacă aş avea bani, m-aş osîndi să plătesc cît 
aş putea plăti, căci aceasta n-ar avea cum să-mi facă vreun rău; 
acum însă n-am bani, decit dacă aţi fi dispuşi să mă osîndiţi la 


cît aş fi eu în stare să plătesc. Poate că aş fi în stare să plătesc o 
mină de argint, aşadar la atita mă osîndesc. însă iată, cetăţeni, 
că Platon şi Criton şi Critobul şi Apollodor mă îndeamnă să mă 
osîndesc la treizeci de mine şi se pun chezaşi; deci mă condamn 
la atît; iar pentru bani veţi avea aceşti chezaşi demni de 
încredere. 

III 

Pentru că n-aţi vrut să mai aşteptaţi puţin, atenieni, aceia 
care vor vrea să defăimeze cetatea vă vor scoate nume rău şi vă 
vor învinui că l-aţi ucis pe Socrate, înțeleptul; căci înţelept mă 
vor numi, chiar dacă nu sînt, cei care vor voi să vă facă de 
ocară. Aşadar, dacă aţi mai fi aşteptat puţin timp, dorinţa vi s-ar 
fi îndeplinit de la sine : vedeţi doar că virsta mea este înaintată, 
aproape de moarte. Spun acestea nu pentru voi toţi, ci pentru 
cei care au votat împotriva mea, osîndindu-mă la moarte. 

Tot pentru ei spun şi acestea : poate veţi crede, cetăţeni, că 
eu am fost învins din lipsa unor argumente cu care să vă fi putut 
convinge dacă aş fi socotit că trebuie să fac şi să spun orice ca 
să fiu achitat. Cu totul altfel stau lucrurile. Dintr-o lipsă am fost 
învins, dar nu de argumente, ci de cutezanţă şi de neruşinare, 
precum şi pentru că n-am vrut să spun în faţa voastră lucruri pe 
care v-ar fi fost poate plăcut să le auziţi — să bocesc, să mă 
jeluiesc şi să fac şi să vorbesc multe alte lucruri nedemne de 
mine, după cum spun, lucruri pe care v-aţi obişnuit să le auziţi 
de la alţii. însă nici mai înainte n-am socotit că de teama 
primejdiei trebuie să mă port în chip nevrednic de un om liber, şi 
nici acum nu-mi pare rău că m-am apărat în acest fel, ci mai 
degrabă aleg să mor apărindu-mă astfel decit să trăiesc 
apărîndu-mă în felul acela ; căci nici la judecată, nici în război, 
nici eu şi nimeni altcineva nu trebuie să făptuiască asemenea 
lucruri, pentru a scăpa de moarte cu orice preţ. Şi în lupte 
devine adesea limpede că cineva ar putea scăpa de moarte 
aruncîndu-şi armele şi apucîndu-se să se roage de cei care-l 
urmăresc; şi există în orice primejdie multe alte chipuri de a 
scăpa de moarte, dacă cineva cutează să spună şi să facă orice. 
însă nu acest lucru e greu, atenieni, să scapi de moarte, ci cu 
mult mai greu e să scapi de ticăloşie; căci fuge mai repede decit 
moartea. Şi acum eu, ca unul mai greoi şi mai bătrîn, am fost 
prins de ceea ce fuge mai încet, în timp ce acuzatorii mei, 
oameni aprigi şi iuți, au fost prinşi de ceea ce fuge mai iute, de 


ticăloşie. Şi acum eu plec de aici osîndit de voi să plătesc cu 
viaţa, dar pe ei adevărul îi osîndeşte ca | inovaţi de ticăloşie şi 
nelegiuire; şi eu îmi păstrez condamnarea, şi aceştia. Poate că 
aşa şi trebuia să se întimple şi cred că toate sînt pe măsura 
fiecăruia. 

lar acum vreau să vă prorocesc vouă, celor care m-aţi 
osîndit; căci mă aflu într-adevăr în clipa în care oamenii 
obişnuiesc să prorocească, şi anume atunci cînd se află în faţa 
morţii. Vă spun deci vouă, oameni care mă trimiteţi lu moarte, 
că va veni asupra voastră, îndată după moartea mea, o 
pedeapsă mult mai grea, mă jur pe Zeus, decit aceea la care m- 
aţi osîndit pe mine. Pentru că acum voi aţi săvirşit aceasta în 
nădejdea că nu va mai trebui să daţi socoteală de viaţa voastră. 
Se va întîmpla însă cu totul altfel, v-o spun. Vor fi mai mulţi cei 
care vă vor cere socoteală, şi anume acei pe care acum îi 
tineam eu în loc, însă voi nu v-aţi dat seama; şi vor fi cu atît mai 
aspri cu cît sînt mai tineri, şi cu atît mai mare va fi supărarea 
voastră. Dacă vă închipuiţi aşadar că, ucigînd oameni, veţi opri 
pe cineva să vă mustre că nu trăiţi drept, atunci nu judecaţi 
bine; căci această scăpare nu e tocmai cu putinţă şi nici 
frumoasă nu e, ci aceea ar fi şi cea mai frumoasă şi cea mai 
uşoară, nu a-i pedepsi pe alţii, ci a-ţi <la toată silinţa să fii cît 
mai bun tu însuţi. Prorocind aşadar acestea, îi părăsesc pe cei 
care m-au osîndit. 

în schimb cu cei care au votat pentru mine aş sta cu drag de 
vorbă despre ceea ce s-a întîmplat, pînă ce arhonţii mai au 
treabă şi eu nu sînt încă dus acolo unde trebuie să merg la 
moarte. Aşadar, mai rămîneţi cu mine în acest răstimp, atenieni, 
căci nimic nu ne împiedică să stăm de vorbă între noi, cîtă 
vreme mai avem voie. Pentru că îmi sînteţi prieteni, vreau să vă 
arăt ce tilc are ceea ce mi s-a întîmplat acum. 

într-adevăr, judecători, (căci dacă vă numesc pe voi 
judecători, vă numesc pe bună dreptate) mi s-a întîmplat ceva 
minunat. Darul profetic obişnuit al daimonului, în tot timpul 
dinainte, îmi vorbea cît se poate de des şi mi se împotrivea 
stăruitor, chiar în lucruri mici, dacă eram pe punctul de a face 
un lucru pe care nu trebuia să-l fac ; acum însă, a căzut asupra 
mea ceea ce vedeţi şi voi, ceva despre care s-ar putea închipui 
că este răul cel mai mare ; iar semnul Zeului nu mi s-a împotrivit 
nici în zori cînd am ieşit din casă, nici cînd am venit aici, la 


judecată, nici cît timp am vorbit, orice aş fi fost pe punctul de a 
spune ; şi totuşi altădată, el mă oprise adeseori în plină vorbă; 
acum însă nu mi s-a împotrivit în nici un fel, faţă de nici o faptă 
şi nici un cuvînt. Cum îmi explic acest lucru? Vă voi spune : ceea 
ce mi s-a întîmplat s-ar putea să fie un bine, şi n-avem cum să 
ne facem o părere dreaptă toţi care ne închipuim că moartea e 
un rău. în această privinţă am avut o dovadă puternică: nu se 
putea să nu mi se împotrivească semnul obişnuit, dacă n-aş fi 
fost pe cale să fac un lucru bun. 

să ne gindim şi altfel ce multă încredere putem avea că e 
vorba de un lucru bun. Moartea e una din două : sau e ca şi cum 
cel mort n-ar mai exista şi n-ar mai simţi nimic, sau, după cum 
se spune, înseamnă o schimbare şi o mutare a sufletului din 
acest loc de aici în altul. Şi dacă înseamnă lipsa oricărei simţiri şi 
e ca somnul cuiva care n-ar vedea nimic, nici măcar un vis, 
atunci moartea ar putea fi un cîştig minunat. Pentru că eu cred 
că dacă cineva ar trebui să aleagă o astfel de noapte în care a 
dormit atît de adînc încît n-a avut nici un vis, să compare cu 
această noapte celelalte nopţi şi zile ale vieţii sale şi, cercetînd, 
ar trebui să spună cîte zile şi nopţi a petrecut în viaţa lui mai 
bine şi mai plăcut decit această noapte, cred că acela, chiar 
dacă n-ar fi om de rînd, ci însuşi marele rege, ar găsi că sînt 
foarte puţine la număr pe lîngă celelalte zile şi nopţi. Prin 
urmare, dacă aşa este moartea, eu spun că este un cîştig; 
pentru că astfel timpul întreg nu pare mai lung decit o singură 
noapte. 

lar dacă a muri înseamnă să pleci de aci în altă parte şi dacă 
sînt adevărate cele ce se spun — cum că acolo se află toţi cei 
care au murit —, atunci ce alt bine ar putea fi mai mare decit 
acesta, judecători? Dacă cineva, sosind în Hades, scăpat fiind de 
aceşti aşa-zişi judecători, îi va găsi adevărații judecători despre 
care se spune că împart dreptatea acolo, pe Minos şi 
Radamanthys, pe Eac, Triptolemos şi alţi croi cîţi au fost oameni 
drepţi în viaţa lor, oare ar fi urită acea călătorie? Cu cîtă bucurie 
ar primi oricare dintre voi să ajungă lîngă Orfeu, sau lîngă 
Musaios, sau lîngă Hesiod ori Homer? în ceea ce mă priveşte, aş 
Muri de bunăvoie de nenumărate ori, dacă aşa stau lucrurile, 
fiindcă mi-aş petrece minunat vremea acolo, întîlnidu-mă cu 
Palamede, şi cu Aias al lui Telamon, şi c u oricare altul dintre cei 
vechi care a murit de pe urma unei judecăţi nedrepte, şi stînd să 


pun păţaniile mele alături de ale lor, cred că n-ar fi lucru lipsit de 
farmec; mai ales ar fi plăcut să-mi petrec timpul iscodindu-i pe 
cei de acolo, cum am făcut cu cei de aici, şi căutînd să aflu care 
dintre ei este înţelept şi care îşi închipuie că este, fără să lie. Cu 
cîtă bucurie, o, judecătorii mei, ar primi cineva să-l cerceteze pe 
cel care a condus la Troia oastea cea nenumărată, sau pe 
Odiseu, sau pe Sisif, şi i-am putea înşira şi pe alţii, fără de 
număr, bărbaţi şi femei; să vorbeşti, să fii împreună cu ei acolo 
şi să-i iscodeşti, ar fi într-adevăr o fericire. De bună seamă că cei 
de acolo nu osîndesc la moarte pentru astfel de lucruri, pentru 
că şi în celelalte privinţe sînt mai fericiţi decît cei de aici şi sînt şi 
nemuritori pentru restul timpului, dacă sînt adevărate cele ce se 
spun. 

Dar şi voi trebuie să aveţi bune nădejdi în privinţa morţii, 
judecătorii mei, şi să vă daţi seama de acest adevăr; pentru un 
om bun nu există nimic rău, nici în viaţă, nici în moarte, iar Zeul 
are grijă de soarta lui; nici ceea ce se petrece cu mine nu e la 
întîmplare, ci e limpede pentru mine că e mai bine să mor şi să 
mă îndepărtez de toate. De aceea semnul meu nu mi s-a 
împotrivit de fel iar eu nu sînt cîtuşi de puţin miniat pe cei care 
au votat împotrivă-mi şi nici pe cei care m-au acuzat. Deşi nu cu 
acest gînd m-au acuzat şi m-au condamnat, ci crezînd că-mi fac 
un rău; iar acest lucru c vrednic de mustrare. 

Numai atit vă mai cer : pe fiii mei, cînd vor ajunge în floarea 
vîrstei, să-i pedepsiţi, cetăţeni, necăjindu-i la fel cum vă 
necăjeam şi eu pe voi, ori de cite ori vi se va părea că se 
îngrijesc fie de bani, fie de altceva, mai mult decît de virtute; şi 
ori de cîte ori vor crede că e ceva de capul lor fără să fie nimic, 
să-i certaţi, cum vă certam eu, că nu-şi dau osteneala pentru ce 
trebuie şi îşi închipuie că sînt ceva, deşi nu sînt buni de nimic. Și 
dacă veţi face aşa, va însemna că v-aţi purtat cum trebuie şi cu 
mine şi cu fiii mei. 

Dar acum e timpul să plecăm : eu ca să mor, iar voi — ca să 
trăiţi. Care dintre noi se îndreaptă spre un bine mai mare, nu 
ştie nimeni altcineva decit Zeul. 


